
На основу члана 138. став 1. Устава Републике Србије („Сл. Гласник РС“ бр. 98/06) и члана 31. став 2. Закона о Заштитнику грађана („Сл. Гласник РС“ бр. 79/05 и 54/07), у поступку контроле законитости и правилности рада Управе општине Алибунар, поводом притужбе А.А. из С., општина Алибунар, Заштитник грађана

У Т В Р Ђ У Ј Е

Управа општине Алибунар начинила је пропуст у раду, на штету детета Б.А., тако што није у законском року одлучила о поднетом захтеву родитеља детета за накнаду трошкова превоза детета до и од школе.

На основу Уставом и законом прописаних овлашћења, Заштитник грађана упућује  Управи општине Алибунар следеће 
П Р Е П О Р У К Е
I
Управа општине Алибунар одлучиће без одлагања по захтеву А.А. поднетом Управи општине под бројем 06-553/12.
II
Управа општине Алибунар упутиће писмено извињење подносиоцу захтева због пропуста у одлучивању по поднетом захтеву и давању погрешних информација и упутстава.

III
Управа општине Алибунар ће убудуће поступати по захтевима грађана у складу са Законом о општем управном поступку и другим законима и на закону заснованим прописима.

Управа општине Алибунар обавестиће Заштитника грађана о поступању по препоруци под редним бројем I у року од 15 дана од дана пријема овог акта.
Управа општине Алибунар обавестиће Заштитника грађана о поступању по препоруци под редним бројем II у року од 60 дана од дана пријема овог акта.

Управа општине Алибунар обавестиће Заштитника грађана о мерама које је предузела ради поступања по препоруци под редним бројем III у року од 60 дана од дана пријема овог акта.

Р а з л о з и
Заштитнику грађана обратио се А.А. из С., притужбом на рад Управе општине Алибунар. Подносилац је у притужби навео и документовао да је поднео Управи општине Алибунар захтев за накнаду трошкова превоза његове кћерке до и од школе, али да Управа о захтеву није одлучила у законском року. Уз притужбу је доставио копију два захтева: један упућен Општинској управи, а други упућен председнику општине Алибунар, оба примљена преко писарнице Управе општине. На захтеву који је упућен председнику општине, налазила се службена забелешка да је "начелник В. вратио путем странке на писарницу јер сматра да није надлежан већ председник општине".

Оцењујући да притужба испуњава услове за поступање Заштитника грађана прописане чл. 25. ст. 5. Закона о Заштитнику грађана, јер указује на могућ неблаговремен рад, посебно некоректан однос према подносиоцу притужбе и кршење основних начела добре управе, Заштитник грађана спровео је поступак контроле законитости и правилности рада Управе општине Алибунар, те је на основу навода притужбе, изјашњења Управе општине бр. 07-5/2012-03 од 26. 11. 2012. год. и бр. сл/2013 од 08. 01. 2013. године и документације коју су доставили подносилац притужбе и контролисани орган управе, утврдио следеће чињенично стање:

Подносилац притужбе поднео је писарници Управе општине Алибунар два захтева за накнаду трошкова превоза до и од школе за његову кћерку Б.А., ученицу Основне школе "..." у Алибунару. Захтеви су приликом пријема заведени под бројем 06-553-/12, без датума. Захтев упућен председнику општине, поред пријемног печата, садржи и службену забелешку следеће садржине: "Начелник В. вратио путем странке на писарницу јер сматра да није надлежан, већ председник општине". Забелешка је констатована 14. 09. 2012. године.
У свом првом изјашњењу по захтеву Заштитника грађана, Управа општине је навела да подносилац притужбе није поднео захтев за регресирање трошкова превоза за његово дете ниједном органу општинске управе, већ се мајка детета обратила Интерресорној комисији општине Алибунар захтевом за процену потреба детета за пружањем додатне подршке, од ког захтева је накнадно отац одустао.

Након што је Заштитник грађана предочио органу управе копију захтева упућених Управи општине и председнику општине Алибунар, контролисани орган је доставио изјашњење руководиоца одељења за привреду, јавне службе и развој Управе општине Алибунар В.В. у коме је наведено да је подносилац притужбе поднео захтев за накнаду трошкова превоза до и од школе за његово дете, те да се 14. 09. 2012. године и лично обратио руководиоцу И.Р. који га је упутио да преузме поднети захтев и преда га председнику општине, што је подносилац захтева и учинио. Службену забелешку од 14. 09. 2012. године сачинио је радник писарнице, када је подносилац захтева - поступајући по усменом упутству службеника В.В. - поново поднео захтев.
До данас Управа општине није одлучила о поднетом захтеву подносиоца притужбе, нити је подносилац добио повратне информације о захтеву који је, по упутству службеника Управе општине, упутио председнику општине.
Ученик основне школе има право на надокнаду трошкова превоза до и од школе, уколико је удаљеност школе од места становања детета већа од четири километра. Уколико је реч о ученику са сметњама у развоју, накнада ових трошкова обезбеђује се без обзира на удаљеност школе. Средства за надокнаду трошкова превоза обезбеђују се у буџету јединице локалне самоуправе
.
Председник општине је извршни орган јединице локалне самоуправе који представља и заступа општину, предлаже начин решавања питања о којима одлучује скупштина, наредбодавац је за извршење буџета, усмерава и усклађује рад општинске управе, доноси појединачне акте за које је овлашћен законом, статутом или одлуком скупштине и врши и друге послове утврђене статутом и другим актима општине
. Одлучивање о појединачним правима, обавезама и правним интересима грађана у надлежности је општинске управе, која то чини у управном поступку, примењујући изворне прописе општине, односно извршавајући законе и друге прописе чије је извршавање општини поверено
.
Орган управе дужан је да поступа у складу са Законом о општем управном поступку
 увек када у управним стварима решава о правима, обавезама или правним интересима странке, руководећи се начелима управног поступка и у законом прописаним роковима. Посебно је орган управе дужан да странци пружи одговарајуће, тачне и прецизне информације како неукост и незнање странке не би били на штету права која јој по закону припадају
. 

Супротно је закону и начелима добре управе и правилног административног понашања да се орган управе оглашава ненадлежним усменим путем и да од странке захтева да већ поднет захтев поднесе другом органу.

Органи управе дужни су да покажу посебну пажњу када је реч о захтевима који се односе на остваривање права детета и да се, приликом поступања по таквим захтевима, руководе принципом поштовања најбољих интереса детета.

У конкретном случају, Управа општине Алибунар ни после више месеци није донела одлуку о захтевима које је подносилац притужбе поднео, ради накнаде трошкова превоза до и од школе за своју кћерку. Напротив, када је дошао да се интересује за судбину свог захтева, подносилац захтева је од овлашћеног службеника добио нетачну информацију да Управа општине није надлежна за решавање по захтеву. Уместо доношења одговарајуће одлуке (одлуке о самом захтеву, односно одлуке за случај постојања процесних недостатака), орган управе је - преко овлашћеног службеника В.В - странку упутио да преузме поднети захтев и преда га ненадлежном органу на решавање.

Оцењујући да је оваквим поступањем дошло до повреде закона и начела добре управе и правилног административног понашања, Заштитник грађана налази да ће пропуст бити у највећој мери отклоњен доношењем на закону засноване одлуке у законито спроведеном поступку и упућивањем писменог извињења подносиоцу захтева због учињених пропуста. Заштитник грађана налази, међутим, да је потребан и додатан напор органа управе у виду предузимања одговарајућих мера како би се у будућим случајевима спречило неправилно поступање службеника управе и рад органа унапредио.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Управи општине Алибунар, у циљу отклањања пропуста у највећој могућој мери, унапређења рада органа управе и спречавања сличних пропуста у будућности. 
	 ЗАМЕНИЦА ЗАШТИТНИКА  ГРАЂАНА

	

	Тамара Лукшић – Орландић

� чл. 159. Закона о основама система образовања и васпитања ("Сл. гласник РС" бр. 72/09, 52/11)


� чл. 44. Закона о локалној самоуправи ("Сл. гласник РС" бр. 129/07)


� чл. 52. Закона о локалној самоуправи 


� "Сл. лист СРЈ" бр. 33/97 и 31/01, "Сл. гласник РС" бр. 30/10


� чл. 15. Закона о општем управном поступку

